和西湖雪中泛舟之作
作者：黄庶
朝代：宋

paragraphs: 冬旱種不入，潁人無顔色。
上輟霖雨姿，福此千里窄。
公來視民憂，身若抱病癖。
霖雨變飛雪，萬室如藥石。
幕府環鄒枚，共喜妖沴釋。
欲有瓊樹春，選地得勝僻。
刺舟敲湖冰，坐泛白玉國。
持酒與寒競，醉倒無顧惜。
餘霙入杯斝，似解勸飲客。
而我坐席末，斗筲寬一石。
景值風雅匠，萬狀困刀尺。
鳴鳳相上下，獨愧如螻蟈。